- लोकसभा पटल पर राखल गइल कैग के रिपोर्ट में देश में बनल लड़ाकू जहाह तेजस-1 में नाहियो त 53 गो कमी गिनावल गइल बा. साल 2013 में एह जहाज के क्लियरेंस मिलल रहुवे बाकिर वायुसेना एकरा में कई गो बदलाव के जरुरत बतवले बिया. कैग के रिपोर्ट में इहो कहल गइल बा कि सेना का लगे महज दस पन्द्रह दिन के लड़ाई करे लायक गोला-बारूद बचल बा. जबकि ओकरा लगे कम से कम चालीस दिन ले लड़े लायक सामान होखे के चाहीं.
- मुंबई हाई कोर्ट से काल्हु सलमान के जमानत मिल गइल आ उनुका के सुनावल सजा पर रोक लगा दीहल गइल. देश के एह न्याय व्यवस्था पर पूरा समाज सवाल उठावत बा कि तेरह साल लागल सलमान के सजा सुनावे में बाकिर आनन फानन में सजा पर रोक लाग गइल. कवनो आम आदमी निर्दोष रहला का बादो बिना जमानत बरीसन जेल में सड़े ला मजबूर हो जाला आ ओकर सुनवाई करे के समय कवनो अदालत का लगे ना रहे. बस तारीख पर तारीख पड़त रहेला. बाकिर अगर केहू पइसा आ पँहुच वाला होखो त ओकरा ला पलक झपकते सब कुछ हो जाला.
- प्रधानमंत्री नरेन्द्र मोदी के छत्तीसगढ़ के दौरा खातिर नया रायपुर में बनावल पंडाल भस गइल जवना चलते करीब 4 दर्जन लोग घवाहिल हो गइल. एह हादसा का बाद मोदी के रायपुर सभा रद्द कर दीहल गइल बा बाकिर दंतेवाड़ा में उनकर सभा होखे जा रहल बा. नक्सली एह दौरा के विरोध करत बाड़न काहे कि ऊ ना चाहसु कि उनुका प्रभाव का इलाका में विकास के कवनो काम होखो आ गरीब आदिवासियन के रोजी रोटी के सुबहित जुगाड़ बन पावे. दंंतेवाड़ा में मोदी इस्पात संयंत्र के दू गो बड़हन परियोजना आ रावघाट-जगदलपुर रेल लाइन के उद्घाटन करीहें.
- संसद में गलतबयानी के आरोप में राहुल गांधी का खिलाफ विशेषाधिकार हनन के नोटिस भाजपा का तरफ से दीहल गइल बा. सुर्खी बटोरे का फेर मे रहे वाला राहुल कवनो मसला के तह में जाए के कोशिश ना करसु आ सुनल सुनावल बात पर बोलत रहेलें. अमेठी के फूड पार्क योजना रद्द करे के फैसला पिछला यूपीए सरकारे कइले रहुवे आ दस महीना पहिले एह योजना के रद्द कर दीहल गइल रहे. बाकिर दस महीना बाद अचके में राहुल ट्यूबलाईट का तरह रोशन भइलें आ बयान दे मरले.
- शुक का दिने पूरा यूपी में डाक्टर हड़ताल पर रहले. एह हड़ताल में डाक्टर पूरा एकजुटता देखवले आ आपन निजी क्लिनिक आ नर्सिंग होम बंद क के रखले. इक्का दुक्का डाक्टर जरूर अपना क्लिनिक में मरीज देखत पावल गइलें बाकिर वइसन लोग अमूमन आईएमए के आंदोलन में शामिल ना होखसु.
- नेपाल में भूकंप आवे के सिलसिला लगातार जारी बा. शुक का दिनो चार गो झटका आइल. अबले ओहिजा भूकंप से मरेवालन के गिनिती आठ हजार के पार हो गइल बा. संयुक्त राष्ट्र एह बात पर चिंता जतवले बा कि नेपाल के एह त्रासदी का बाद दुनिया से मिलल सहायता नाकाफी बा आ ओकरा अउर सहायता मिले के चाहीं.
- चीन के विदेश मंत्रालय के एगो बोलतुआ मोदी के होखे वाला चीन यात्रा के स्वागत करत कहलन कि एह दौरा से दुनू देश का बीच संबंध अउर पोढ़ होखी.
- मोदी के चीन यात्रा से कुछे दिन पहिले चीन का सीमा से लागल पूर्वोत्तर भारत में सुपरसोनिक ब्रह्मोस मिसाइल के सतह से सतह पर मार करे वाला संस्करण के सफल परीक्षण शुक का दिने कइल गइल.
- शुक का दिने पश्चिम बंगाल के अलीपुर दुआर इलाका में वायुसेना के एगो मिग-27 विमान गिर गइल. एह हादसा में पायलट त बाच गइल बाकिर दू गो आम आदमी मारल गइले.
- विकेटकीपर बल्लेबाज पार्थिव पटेल के शानदार 45 रन आ हार्दिक पंड्या के नाबाद 21 के सहारे मुंबई इंडियंस चेन्नई में भइल आईपीएल मैच में चेन्नई सुपरङ्क्षकग्स के ओकरे मैदान पर छह विकेट से हरा दिहलसि.
- केंद्र सरकार का तरफ से मार्च में ऑल इंग्लैंड ओपन चैम्पियनशिप के फाइनल में पहुंचे वाली स्टार बैडमिंटन खिलाड़ी सायना नेहवाल के 25 लाख रुपिया के इनाम दीहल गइल. एह चैम्पियनशिप के फाइनल में पहुंचे वाली ऊ भारत के पहिला महिला खिलाड़ी रहली.
- नई दिल्ली से दरभंगा का बीच चले वाली स्वतंत्रता सेनानी एक्सप्रेस 11 सितंबर से जयनगर ले चलल करी आ बीच में सकरी आ मधुबनी पर रुकल करी. एही दिन से मोरध्वज एक्सप्रेस जम्मूतवी से मुजफ्फरपुर का बदले बरौनी ले चलल करी,
- बिहार के मुख्यमंत्री रहल जीतन राम मांझी आपन नया गोल बनावे के एलान शुक का दिने क दिहलन. एह गोल के नाम राखल गइल बा ‘हम’ माने हिन्दुस्तानी अवाम मोर्चा. शकुनी चौधरी के एकर प्रदेश अध्यक्ष बनावल गइल बा. एकरा झंडा में केसरिया रंग ना होखी आ ऊपर नीचे हरियर पट्टी का बीच में उज्जर पट्टी रही. बीच में हम लिखल रही.
- उत्तर प्रदेश सरकार 9 गो डिप्टी एसपी के तबादला शुक का दिने क दिहलसि. एह तबादला में जटाशंकर राव सहायक सेनानायक गोरखपुर, विजेंद्र द्विवेदी सहायक सेनानायक आजमगढ़, सिद्धार्थ सीओ लोकायुक्त, मदन सिंह सीओ फतेहपुर, आरके गौतम सीओ मथुरा, लेखराज सीओ फतेहगढ़, एके त्यागी सीओ शाहजहांपुर, संजय कुमार सीओ मथुरा, आ रामआसरे सिंह हरदोई के नाम शामिल बा.
- गुलाम काश्मीर के यात्रा पर निकलल दू गो राजदूत शुक का दिने मारल गइले जब ओह लोग के ले के जात हेलीकाप्टर के मार गिरावल गइल. एहमें 11 लोग सवार रहुवे आ सात लोग के मौत हो गइल. चार जने घवाहिल होके बाँच गइले.
- बलिया सदर तहसील के लेखपाल अमीर चंद के घूस लेत पकड़ लीहल गइल आ वाराणसी से आइल टीम ओकरा के लेके चल गइल.
- बियफे का रात गाजीपुर के सालिकपुर सौरी गाँव के प्रधान प्रेमचंद यादव के गोली मार के हत्या क दीहल गइल.
- प्रधानमंत्री नरेंद्र मोदी आज तीन गो बड़हन सामाजिक सुरक्षा योजना के शुरुआत करइहें. एकनी के नाम हवे प्रधानमंत्री जीवन ज्योति बीमा योजना (पीएमजेजेबीवाई), प्रधानमंत्री सुरक्षा बीमा योजना (पीएमएसबीवाई) आ अटल पेंशन योजना. एह योजनन के शुरुआत का बाद देश के आम आदमी के जीवन बीमा के लाभ बहुते कम खरच, महीना में एक रुपिया, में मिले लागी.
- देश में पिछला पांँच बरीस में मकानन के दाम तेजी से बढ़ल बा आ सबले अधिका तेजी लखनऊ में आइल बा. एह बीच मकानन के दाम करीब 70 फीसदी बढ़ गइल बा. सबले बेसी माँग छोट मकानन के बा आ ओकरे दाम सबले अधिका बढ़ल बा. लखनऊ में त दाम दुगुनो से अधिका हो गइल बा.
- सप्ताह के आखिरी कारोबारी दिन शुक का दिने मुंबई के शेयर बाजार में फेरू तेजी देखे के मिलल आ सेंसेक्स एक बेर फेर 27000 से ऊपर आ गइल. निफ्टीओ 8191 पर बंद भइल. पिछला दू दिन का गिरावट का बाद ई करेक्शनो रहल हो सकेला आ नयका निवेशक लोग के सम्हर के फैसला लेबे के चाहीं. अबहीं कवनो नया सौदा खड़ा कइल घाटा दे सकेला.
- सुप्रीम कोर्ट शुक का दिने बिहार में गुटखा बेचे पर लगावल पाबन्दी के बरकरार राखत पटना हाई कोर्ट के फैसला पर रोक लगा दिहलसि.
Source - tatkakhabar
- बिहार में 100-100 सीट पर चुनाव लड़े के समझौता हो गइल बा जेडीयू आ राजद का बीच में. लालू के रिश्तेदार मुलायम सिंह यादव नयका जनता परिवार के मुखिया बनावल गइल बाड़न आ लालू के बिहार में एह परिवार के संयोजक बनावल गइल बा. बस अब ले मुख्यमंत्री के नाम के फैसला नइखे भइल आ अधिका उमेद बा कि मुलायम अपना रिश्तेदारे का परिवार से केहू के मुख्यमंत्री बनावल चहीहें. आखिर यूपीओ में त उनुका आपन बेटा छोड़ केहू दोसर ना मिलल. जनता परिवार के सगरी गोल परिवारवादिए हउवन आ हर जगहा ओह गोल के मुखिया के परिवार के कब्जा बा. जदयू एह बात के अपवाद मानल जा सकेला काहे कि अबहीं ले नीतीश अपना परिवार के कवनो सदस्य के आगा नइखन कइले.
- यूपी के मुख्यमंत्री अखिलेश यादव आ दिल्ली के मुख्यमंत्री अरविन्द केजरीवाल का बीच काल्ह दिल्ली सचिवालय में एगो बइठक का बाद एह बात पर सहमति बनल कि जवन जमीन उपलब्ध बा तवना के बारे में मिल जुल के देख लिहल जाव जेहसे एह जमीनन के इस्तेमाल का बारे में आखिरी फैसला लिहल जा सके.
- रेल राज्यमंत्री मनोज सिन्हा काल्हु गाजीपुर में पूवोत्तर रेलवे के क्षेत्रीय रेल प्रशिक्षण संस्थान के शिलान्यास कइलन. कहलन कि पूर्वोत्तर रेलवे का लगे क्षेत्रीय रेल प्रशिक्षण संस्थान ना रह गइल रहे एहसे गाजीपुर में एकरा के खोले के फैसला लीहल गइल. बतवलन कि छपरा से इलाहाबाद तक रेल खण्ड के दोहरीकरण आ बिजलीकरण के काम के मंजूरी दे दीहल गइल बा. ताड़ीघाट से मऊ ले वाया गाजीपुर रेल लाइन बिछावहू के मंजूरी दे दीहल बा.
- पटना हाईकोर्ट प्रोन्नति में आरक्षण के बिहार सरकार के फैसला के रद्द कर दिहले बिया. साल 2012 में एससी-एसटी के प्रोन्नति में आरक्षण देबे के फैसला लिहल गइल रहे.
- आआपा गोल के एगो वालंटियर के शिकायत पर कि ओकर चरित्र हनन करे वाला अफवाहन के कुमार विश्वास काटत नइखन, दिल्ली महिला आयोग कुमार विश्वास के हाजिर होखे के नोटिस भेजले रहुवे. बाकिर कुमार विश्वास के कहना बा कि नोटिस उनुका मिलले नइखे आ ऊ आयोग का सोझा हाजिर ना होखिहें आज मंगल का दिने.
- पापुआ न्यू गिनी में आज सबेरे भूकंप के तेज झटका आइल बा जवना चलते ओहिजा सुनामी आवे के अनेसा बन गइल बा. एह भूकंप के ताकत 7.4 नापल गइल बा आ अंदाजा लगावल जात बा कि जमीन का 63 किलोमीटर भीतर से आइल रहे.
- गुमला से किडनैप भइल डा. आर॰बी॰ चौधरी के फिरौती के रकम लिहला का बावजूद किडनैपर अतवार का देर रात में उनकर गरदन दबा के मुआ दिहले सँ. सोमार का दिने पूरा झारखंड में डाक्टर हड़ताल पर रहले.
- बिहार के सरकारी स्कूलन में सोमार से पूरा हड़ताल पर चल गइल बाड़े नियोजित शिक्षक. राज्य सरकार एह हड़ताल के गैर जिम्मेदाराना हरकत बतावत बिया.
- छत्तीसगढ़ में बस्तर जिला में पीएम मोदी के दौरा का खिलाफ नक्सली बंद के गोहार लगवले बाड़न स. ओकनी के कहना बा कि मोदी सरकार अइला का बाद से देश के औद्योगिक विकास तेज हो गइल बा. एह से गरीबी हटे लागी आ तब ओकनी के समर्थक कहाँ से अइहें.
- अपना चीन यात्रा से पहिलही पीएम मोदी चीन के एगो सोशल साइट ‘साइना बाइबो’ से जुड़ गइल बाड़न जवना के जोरदार स्वागत भइल बा चीन में आ ओहिजा के मीडिया एह बात ला पीएम मोदी के भरपूर तारीफ करत बाड़ी सँ. मोदी सोशल साइटन पर हमेशा से सक्रिय रहल बाड़े.
- इस्लामी आतंकवादी संगठन अलकायदा का तरफ से पीएम मोदी के चेतावल गइल बा कि ऊ आवे वाला समय के खतरा से सावधान रहसु. कहले बाड़न स कि दुनिया भर में मुसलमानन का खिलाफ जंग जारी बा आ अब एकर निर्णायक फैसला क लेबे के समय आ गइल बा.
- सुने में आवत बा कि कटरीना कैफ आ रणबीर कपूर के शादी के मसला करीब करीब तय हो गइल बा आ छेंका के रस्म जल्दिए होखे वाला बा. एह बीच ई जोड़ी हर जगहा साथे साथ लउकत बाड़न चाहे ऊ फेमिली डिनर होखे भा कवनो जगहा छुट्टी मनावे के बात.
- पहिला मैच में बराबरी पर छूटल मुकाबला का बाद भारत आ जापान के बीच हॉकी टेस्ट सीरीज के दुसरका मैच आज मंगल का दिने होखे वाला बा. अपना घरेलू मैदान पर खेलत भारत के पलड़ा भारी रहे के उमेद जतावल जात बा.
- सोमार का दिने आईपीएल के मैच में चेन्नई सुपरकिंग्स रॉयल चैलेंजर्स बैंगलोर के 24 रन से हरा दिहलसि. दोसर मैच में कोलकाता नाइट राइडर्स 35 रन से सनराइजर्स हैदराबाद के हरा दिहलसि.
- वस्तु आ सेवा कर (जीएसटी) विधेयक आज लोकसभा में राखल जाई बाकिर ओकरा पहिलहीं से कांग्रेस आ दोसर विरोधी दल संसद में मोगा का बस में भइल दुराचार पर बवाल करे के तइयारी में बाड़े. तृणमूल कांग्रेस एह विधेयक के समर्थन करे के बात कहले बिया.
- रियल एस्टेट (विनियमन और विकास) विधेयक के आज राज्यसभा में राखल जाई. कांग्रेस एहू विधेयक के खिलाफ बिया.
- यूपी सरकार केन्द्रीय मंत्री कलराज मिश्र का खिलाफ साल 2009 के चुनाव में आचार संहिता लांघे के मुकदमा वापस लेबे के फैसला कइले बिया. पीलीभीत के एगो अदालत एह मामिला के सुनवाई 21 मई के करे वाली बिया.
- राष्ट्रीय लोक समता पार्टी के अध्यक्ष आ केन्द्रीय मानव संसाधन विकास राज्यमंत्री उपेन्द्र कुशवाहा भागलपुर में कहलन कि देश में एगो रोजगार उन्मुखी नीति बनावल जाई जवना का बाद देश के नवहियन के नौकरी मिले के गारंटी होखी.
- उच्चतम न्यायालय के फैसला आइल बा कि पैतृक संपत्ति केहु के दान में ना दिहल जा सके. एह संपति के वारिसने का बीच बाँटल जा सकेला.
- नीतीश आ लालू के हाथ मिलव्वल का बाद बिहार में जंगल राज के वापसी हो गइल बा. गया से किडनैप डाक्टर पंकज कुमार गुप्ता आ उनुका पत्नी के अबले कुछ पता नइखे लागल. डाक्टर लोग चेतावनी दिहले बा कि अगर डाक्टर दंपति के जल्दी से रिहा नइखे करावल जात त राज्य भर में चिकित्सा सेवा ठप क दीहल जाई.
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva fra_Latn bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva